Na temelju članka 7., stavka 2., točke 1. Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu („Narodne novine“ broj 8/23), točke V. Odluke o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2023. godini („Narodne novine“ broj 8/23) i članka 40. Statuta Grada Koprivnice („Glasnik Grada Koprivnice“ broj 4/09., 1/12., 1/13., 3/13. - pročišćeni tekst, 1/18., 2/20 i 1/21), a u skladu s člankom 143. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19., 64/20 i 151/22) Gradsko vijeće Grada Koprivnice na \_. sjednici održanoj dana \_\_\_\_. lipnja 2023. godine, donijelo je

**O D L U K U**

**o kriterijima, mjerilima i načinu financiranja decentraliziranih funkcija osnovnog**

**i srednjeg školstva na području Grada Koprivnice u 2023. godini**

1. **OPĆE ODREDBE**

**Članak 1.**

Ovom Odlukom o kriterijima, mjerilima i načinu financiranja decentraliziranih funkcija osnovnog i srednjeg školstva na području Grada Koprivnice u 2023. godini (u daljnjem tekstu: „Odluka“) utvrđuju se kriteriji, mjerila i način financiranja minimalnog standarda decentraliziranih funkcija osnovnog i srednjeg školstva na području Grada Koprivnice u 2023. godini u okviru sredstava osiguranih u Proračunu Grada Koprivnice za 2023. godinu.

**Članak 2.**

U Proračunu Grada Koprivnice za 2023. godinu za financiranje minimalnog standarda decentraliziranih funkcija osnovnog i srednjeg školstva osiguravaju se sredstva za:

1. materijalne i financijske rashode te rashode za tekuće i investicijsko održavanje u iznosu od = 803.022,00 eura/ 6.050.369,26 kuna[[1]](#footnote-1) i
2. rashode za nabavu proizvedene dugotrajne imovine i dodatna ulaganja na nefinancijskoj imovini u iznosu od = 141.663,00 eura/ 1.067.359,87 kuna.

**Članak 3.**

Materijalni i financijski rashodi obuhvaćaju rashode nužne za realizaciju nastavnog plana i programa osnovnog i srednje školskog obrazovanja.

**Članak 4.**

Rashodi iz članka 2. ove Odluke financirat će se po kriterijima i mjerilima iz ove Odluke, na temelju veličine škole i prema stvarnim iznosima.

1. **MATERIJALNI I FINANCIJSKI RASHODI TE RASHODI ZA TEKUĆE I INVESTICIJSKO ODRŽAVANJE**

**Članak 5.**

Kriteriji za financiranje materijalnih i financijskih rashoda škole iz članaka 6., 7. i 8. ove Odluke utvrđuju se prema vrsti škole i broju učenika (redovna, umjetnička, škola s posebnim odjelima za djecu s teškoćama), broju razrednih odjeljenja i broju građevina škola, a mjerila su godišnje cijene i to kako slijedi:

* po učeniku 60,38 eura/ 454,93 kune,
* po učeniku u umjetničkoj školi 100,00 eura/ 753,45 kuna,
* po učeniku u posebnim odjelima za djecu s teškoćama 600,00 eura/4.520,70 kuna,
* po razrednom odjelu 398,08 eura/ 2.999,33 kuna,
* po građevini 199,00 eura/ 1.499,36 kuna.

**Članak 6.**

Materijalni rashodi škole koji se utvrđuju na temelju veličine škole su naknade za:

* uredski materijal i ostali materijalni rashodi,
* sitni inventar i auto gume,
* usluge telefona i pošte,
* usluge promidžbe i informiranja,
* komunalne usluge (opskrba vodom, iznošenje i odvoz smeća, deratizacija i dezinsekcija, dimnjačarske i ekološke usluge, usluge čišćenja i sl.),
* intelektualne i osobne usluge,
* računalne usluge,
* premije osiguranja,
* reprezentaciju,
* članarine,
* službena putovanja,
* stručno usavršavanje zaposlenika,
* materijal i dijelove za tekuće i investicijsko održavanje,
* usluge tekućeg i investicijskog održavanja,
* ostale nespomenute rashode.

**Članak 7.**

Financijski rashodi koji se utvrđuju na temelju veličine škole jesu:

* bankarske usluge i usluge platnog prometa,
* zatezne kamate,
* ostali nespomenuti financijski rashodi.

**Članak 8.**

Materijalni rashodi škole koji se priznaju u stvarnim iznosima jesu:

* energija,
* usluge prijevoza učenika osnovnih škola sukladno članku 69. stavku 1. i 2. Zakona o odgoju i obrazovanju u osnovnoj i srednjoj školi.

**Članak 9.**

Pod rashodima za tekuće i investicijskog održavanja škola, podrazumijeva se:

* investicijsko održavanje školskog prostora kao predvidivo i plansko održavanje i obnavljanje školskih zgrada,
* predvidivo i plansko održavanje i obnavljanje ugrađene opreme, kao i obnavljanje i zamjena pokretne opreme, nastavnih sredstava i pomagala,
* tekuće održavanje koje se odnosi na popravak kvarova te održavanje sredstava rada i opreme, koji se ne mogu planirati, a radi osiguranja pretpostavki za redovito funkcioniranje škole.

Rashodi iz stavka 1. ovog članka podrazumijevaju odjeljke 3224 – materijal i dijelovi za tekuće i investicijsko održavanje, 3232 – Usluge tekućeg i investicijskog održavanja.

**Članak 10.**

Izdaci za energente koje škola koristi za grijanje, pogon školskih postrojenja i rasvjetu priznaju se u stvarnim iznosima. Škola je dužna planirati izdatke za energente na osnovi trogodišnjeg prosjeka potrošnje te voditi evidenciju o utrošenim količinama energenata po vrstama.

**Članak 11.**

Sredstva namijenjena za prijevoz učenika osnovnih škola posebnim linijskim prijevozom namjenski se koriste za prijevoz učenika, za potrebe odgojno-obrazovnog procesa, u okviru nastavnog plana i programa, a isplaćuju se prijevozniku po ispostavljenom računu temeljem zaključenog ugovora, odnosno dvogodišnjeg Sporazuma.

Ravnatelj osnovne škole, odnosno osoba koju za to on ovlasti, dužan je svakodnevno pratiti provedbu prijevoza učenika. Jednom mjesečno i to dan prije zadnjeg dana u mjesecu dužan je osobno ili putem osobe koju za to ovlasti, Upravnom odjelu za društvene djelatnosti Grada Koprivnice dostavljati izvješće o kvaliteti izvršenog prijevoza, kao osnovu za likvidiranje računa prijevoznika. Izvješće se može dostaviti i elektroničkim putem.

Upravni odjel za društvene djelatnosti Grada Koprivnice obavlja računsku kontrolu ispostavljenog računa prijevoznika na temelju cijene iz zaključenog ugovora i radnih dana za koje je prijevoz izvršen.

**Članak 12.**

Zaposlenicima u školskim ustanovama priznaje se pravo na sistematski pregled u skladu sa člankom 73. Temeljnog kolektivnog ugovora za službenike i namještenike u javnim službama („Narodne novine“ broj 128/17 i 47/18., 123/19 i 66/20) te sukladno odredbama Zakona o zaštiti pučanstva od zaraznih bolesti („Narodne novine“ broj 79/07., 113/08., 43/09., 22/14. – Rješenje Ustavnog Suda RH, 130/17.,114/18., [47/20](https://www.zakon.hr/cms.htm?id=44275), [134/20](https://www.zakon.hr/cms.htm?id=46414) i 143/21).

**Članak 13.**

Škole Grada Koprivnice kojima je osnivač Grad Koprivnica oslobođene su u potpunosti plaćanja komunalne naknade temeljem članka 11. stavka 1. točke 2. Odluke o komunalnoj naknadi („Glasnik Grada Koprivnice“ broj 10/18., 10A/18 i 3/19).

1. **RASHODI ZA NABAVU PROIZVEDENE DUGOTRAJNE IMOVINE I DODATNA ULAGANJA NA NEFINANCIJSKOJ IMOVINI**

**Članak 14.**

Rashodi za nabavu proizvedene dugotrajne imovine i dodatna ulaganja na nefinancijskoj imovini podrazumijevaju kapitalne projekte za kojima postoji opravdana potreba.

Za potrebe rashoda za nabavu proizvedene dugotrajne imovine i dodatna ulaganja na nefinancijskoj imovini škola planiran je iznos 141.663,00 eura/ 1.067.359,87 kuna.

Sredstva će biti raspoređena u Planu rashoda za nabavu proizvedene dugotrajne imovine i dodatna ulaganja na nefinancijskoj imovini u školama kojima je osnivač Grada Koprivnica za 2023. godinu (u daljnjem tekstu: „Plan“) kojim se planiraju kapitalni projekti školstva koji će se realizirati tijekom 2023. godine. Sastavni dio Plana su i nabave koje se planiraju iz izvora vlastitih i ostalih sredstava škola.

Plan iz stavka 3. ovog članka donosi Gradonačelnik Grada Koprivnice, a izrađuje ga Upravni odjel za društvene djelatnosti Grada Koprivnice na temelju Investicijskih elaborata.

Investicijske elaborate iz stavka 4. ovog članka izrađuju škole u skladu sa Državnim pedagoškim standardima osnovnoškolskog sustava odgoja i obrazovanja („Narodne novine“ broj 63/08 i 90/10) i koeficijentima izvodljivosti, a na temelju prioriteta i utvrđenih potreba i u skladu sa planiranim sredstvima u Financijskim planovima za 2023. godinu.

**Članak 15.**

Sredstva za pokriće rashoda iz članka 2. ove Odluke, za prenesene funkcije osnovnog i srednjeg školstva u iznosu od 3,2%, koja se prema posebnom zakonu prenose na jedinicu lokalne i područne (regionalne) samouprave, osiguravaju se iz dodatnog udjela poreza na dohodak i s pozicije pomoći izravnanja za decentralizirane funkcije planirane u Državnom proračunu Republike Hrvatske te Proračunu Grada Koprivnice.

1. **ZAVRŠNE ODREDBE**

**Članak 16.**

Materijalni i financijski rashodi te rashodi za tekuće i investicijsko održavanje financiraju se temeljem Financijskih planova škola za 2023. godinu, Planova nabave škola za 2023. godinu izrađenih na četvrtoj razini računskog plana i zahtjeva škola za doznaku sredstava na istoj razini računskog plana izrađenog prema stvarnim potrebama.

Zahtjeve za doznaku sredstava škole su dužne kontinuirano dostavljati Upravnom odjelu za društvene djelatnosti Grada Koprivnice za tekući mjesec putem zahtjeva u riznici. Svaki rashod iz ove Odluke mora biti temeljen na vjerodostojnoj knjigovodstvenoj dokumentaciji kojom se dokazuje obveza plaćanja. Računsku točnost i vjerodostojnost dokumentacije ovjerava odgovorna osoba škole.

Postupak i način dostavljanja zahtjeva iz stavka 2. ovog članka određen je Naputkom o suradnji između Grada Koprivnice i proračunskih korisnika Grada Koprivnice (KLASA: 400-06/17-01/0005; URBROJ: 2137/01-06-02/4-21-7, od 21.04.2021. godine).

**Članak 17.**

Ravnatelji osnovnih i srednje škole odgovorni su za točnost, pravovremenost i istinitost iskazanih podataka za rashode i namjensko trošenje proračunskih sredstava dodijeljenih temeljem ove Odluke.

**Članak 18.**

Ako se građevinama i/ili opremom zajedno koriste škola i druga ustanova, udruga ili fizička osoba, obvezne su sklopiti sporazum o razgraničenju materijalnih i financijskih rashoda.

Sporazumom se utvrđuje nositelj rashoda, kriteriji za razgraničenje rashoda te rokovi obračuna i način plaćanja.

**Članak 19.**

Ova Odluka stupa na snagu osmog dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 602-02/23-01/0003

URBROJ:

Koprivnica, 05.05.2023.

PREDSJEDNIK:

Ivan Pal, prof.

**O B R A Z L O Ž E NJ E**

1. **Zakonska osnova**

Člankom 7., stavka 2., točke 1. Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu propisano je da su korisnici pomoći izravnanja dužni donijeti vlastite odluke o kriterijima i mjerilima te načinu financiranja u 2023. godini.

Točkom V. Odluke o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva u 2023. godini (u daljnjem tekstu: Odluka) Županije, Grad Zagreb i gradovi dužni su donijeti vlastite odluke o kriterijima, mjerilima i načinu financiranja decentraliziranih funkcija osnovnog školstva u 2023. godini u okvirima ukupnog minimalnog financijskog standarda osnovnog školstva utvrđenog u točki II. Odluke.

Gradsko vijeće Grada Koprivnice temeljem članka 40. Statuta Grada Koprivnica donosi Odluke i druge opće akte kojima se uređuje pitanja iz samoupravnog djelokruga Grada Koprivnice.

Člankom 143., stavkom 7. Zakona o odgoju i obrazovanju u osnovnoj i srednjoj školi utvrđeno je da Vlada Republike Hrvatske svake godine, istodobno kada utvrđuje prijedlog državnog proračuna, utvrđuje kriterije i mjerila za osiguravanje minimalnog financijskog standarda radi ostvarivanja javnih potreba iz stavka 1. istog članka.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Odlukom o kriterijima, mjerilima i načinu financiranja decentraliziranih funkcija osnovnog i srednjeg školstva na području Grada Koprivnice u 2023. godini se utvrđuju kriteriji, mjerila i način financiranja decentraliziranih funkcija osnovnog i srednjeg školstva na području Grada Koprivnice u 2023. godini u okviru sredstava osiguranih u Proračunu Grada Koprivnice.

Člankom 1. – 4. utvrđene su opće odredbe Odluke o visini i namjeni sredstava. Kriteriji su napravljeni na temelju broja učenika, razrednih odjela i građevina škola kojima je osnivač Grad Koprivnica i za koju su sredstva osigurana u masi sredstava za škole, a temeljem podataka dostavljenih nadležnom Ministarstvu.

Člankom 5. utvrđena je vrijednost pojedinih kriterija za dodjelu sredstava školama.

Člankom 6. i 7. utvrđena je vrsta rashoda koji se financiraju po kriterijima.

Člankom 8. utvrđeni su rashodi koji se priznaju u stvarnim iznosima.

Člankom 9. utvrđena je vrsta rashoda koje se podrazumijeva kao tekuće i investicijsko održavanje.

Člankom 10. utvrđeno je stvarno priznavanje rashoda za grijanje i način njihova planiranja.

Člankom 11. utvrđena je obaveza korištenja sredstva za prijevoz učenika, dionici procesa te njihove obveze i odgovornosti u postupku odobravanja rashoda.

Člankom 12. priznato je pravo na sistematski pregled zaposlenika osnovnoškolskih ustanova, a sve u skladu sa člankom 73. Temeljnog kolektivnog ugovora za službenike i namještenike u javnim službama te sukladno odredbama Zakona o zaštiti pučanstva od zaraznih bolesti.

Člankom 13. utvrđeno je oslobađanje u potpunosti plaćanja komunalne naknade temeljem članka 11. stavka 1. točke 2. Odluke o komunalnoj naknadi.

Člankom 14. utvrđen je kriteriji opravdanosti za kapitalne projekte te iznos decentraliziranih sredstva za navedenu namjenu te donošenje akta koji se planiraju kapitalni projekti, način donošenja istog te obvezu izrade Investicijskih elaborata.

Člankom 15. utvrđen je izvor sredstava za financiranje decentraliziranih funkcija.

Člankom 16. utvrđena je obaveza škola za izradu Financijskih planova i Planova nabave te način komuniciranja koji je propisan Naputkom o suradnji između Grada Koprivnice i proračunskih korisnika Grada Koprivnice (KLASA:400-06/17-01/0005; URBROJ: 2137/01-06-02/4-21-7, od 21.04.2021. godine).

Člankom 17. utvrđena je odgovornost čelnika škole.

Člankom 18. propisuje se obveza sklapanja sporazuma su slučaju zajedničkog korištenja prostora te utvrđivanja prava i obveza koje proizlaze i istog.

Člankom 19. utvrđeno je stupanje na snagu Odluke i njezino objavljivanje.

1. **Potrebna sredstva za provedbu akta**

Sredstva za provedbu odluke osigurana su u Državnom proračunu i planirana u proračunu grada Koprivnice za 2023. godinu u ukupnom iznosu od 944.685,00 eura/ 7.117.729,13 kuna.

U skladu s ovom Odlukom, Programom javnih potreba u obrazovanju Grada Koprivnice za 2023. godinu i Planom rashoda za nabavu proizvedene dugotrajne imovine i dodatna ulaganja na nefinancijskoj imovini u školama kojima je osnivač Grada Koprivnica za 2023. godinu, financirat će se djelatnost osnovnog i srednjeg školstva na području Grada Koprivnice u 2023. godini.

Sukladno navedenom, predlaže se Gradskom vijeću Grada Koprivnice donošenje Odluke o kriterijima, mjerilima i načinu financiranja decentraliziranih funkcija osnovnog i srednjeg školstva na području Grada Koprivnice u 2023. godini u predloženom tekstu.

Nositelj izrade: Predlagatelj akta:

Upravni odjel za društvene djelatnosti:

PROČELNICA: GRADONAČELNIK:

Ana Mlinarić, dipl. soc. radnica Mišel Jakšić, dipl. oec.

1. Fiksni tečaj konverzije 7,53450 [↑](#footnote-ref-1)